Peking 23. apríla (TASR) – Manželke väzneného laureáta Nobelovej ceny za mier Liou Siao-poa povolili dnes čínske úrady účasť na súdnom procese s jej bratom, obžalovaným zo sprenevery.
Jeho právnici obvinenie odmietajú a tvrdia, že ide o súčasť prenasledovania rodiny, informovala dnes agentúra AP.
Samotná Liou Sia žije už dva a pol roka v domácom väzení. Kým ju v sprievode jej advokáta na súd odviezlo auto, stihla ešte prítomným novinárom a diplomatom z okna vozidla zakričať: "Nie som na slobode! Keď vám niekto povie, že som, povedzte, že tomu tak nie je!"
Ako píše AP, išlo o jednu z mála príležitostí, keď sa disidentovej manželke Liou Sia podarilo prelomiť bezpečnostný kordón okolo nej. Táto poetka a aktivistka sa stala známou bojovníčkou za demokraciu a slobodu slova po uväznení jej manžela, ktorý bol signatárom a šíriteľom Charty 08, vyzývajúcej na politické reformy.
Odkedy v roku 2010 udelili Liou Siao-poovi Nobelovu cenu za mier, čínske úrady izolovali od sveta jeho manželku v snahe zabrániť, aby sa okolo nej zoskupovali občania domáhajúci sa demokratických zmien v Číne. Vyvíjať nátlak na členov rodín politických aktivistov a vládnych kritikov je bežnou praxou čínskych úradov, pripomína AP.
Vlani v decembri Liou Sia v jej domácom väzení navštívila skupina reportérov AP a o pár týždňov neskôr sa policajnú ochranku podarilo obísť aj skupine piatich politických aktivistov.
Právnici a členovia rodiny sú presvedčení, že obvinenia vznesené voči jej bratovi, Liou Chuejovi, sú odvetou za tieto nepovolené návštevy.
2 pel dem